**Н А Ц Р Т**

**З А К О Н**

**О ИЗМЕНАМА И ДОПУНАМА ЗАКОНА О ЗАШТИТИ ПОТРОШАЧА**

**Члан 1.**

У Закону о заштити потрошача („Службени гласник РС“, бр.88/2021), у члану 5. став 1. после тачке 45) тачка се замењује тачком и запетом и додају се тач. 46), 47) и 48), које гласе:

„46) електронска цигарета означава производ који се може користити за инхалирање паре (аеросола) са или без никотина путем усника или било који саставни део овог производа укључујући уложак, резервоар за допуну и уређај без улошка или резервоара за допуну. Електронска цигарета може бити за једнократну употребу или за поновно пуњење помоћу течности за пуњење и резервоара за допуну или за пуњење помоћу улошка за пуњење за једнократну употребу;

47) течност за пуњење електронских цигарета са или без никотина означава производ за поновно пуњење електронске цигарете, као и течност садржану у електронској цигарети или у деловима електронске цигарете;

48) други производи са или без никотина су производи који нису дувански производи, али који у погледу начина употребе одговарају дуванским производима и који су намењени за пушење, шмркање, сисање, жвакање или инхалирање паре (аеросола).“

**Члан 2.**

У члану 23. став 1. после речи: „дуванских производа“ додаје се запета и речи: „електронских цигарета, течности за пуњење електронских цигарета, других производа који су намењени за пушење шмркање, сисање, жвакање или инхалирање паре (аеросола)“.

У ставу 2. после речи: „дувански производ“ додаје се запета и речи: „електронске цигарете, течности за пуњење електронских цигарета, друге производе који су намењени за пушење, шмркање, сисање, жвакање или инхалирање паре (аеросола)“.

После става 2. додаје се став 3. који гласи: „Забрањује се да лица млађа од 18 година продају производе из става 1. овог члана.“

**Члан 3.**

У члану 188. став 1. тачка 5) мења се и гласи:

„5) поступи супротно члану 23. ст. 1. и 3. овог закона;“

**Члан 4.**

Овај закон ступа на снагу и почиње да се примењује наредног дана од дана објављивања у „Службеном гласнику Републике Србије“.